หุ้นสหรัฐฯ-ทองคำปิดลบกังวลศก.ญี่ปุ่น
หุ้นสหรัฐ ขยับลง ทองคำดิ่งลงอย่างหนัก ตามข้อมูลทางเศรษฐกิจที่น่าวิตกของญี่ปุ่น ขณะที่ราคาน้ำมันลอนดอน ปิดบวก จากความกังวลทางอุปทานและความตึงเครียดในตะวันออกกลาง
14 ส.ค. 2555

หุ้นสหรัฐ ขยับลง ทองคำดิ่งลงอย่างหนัก ตามข้อมูลทางเศรษฐกิจที่น่าวิตกของญี่ปุ่น ขณะที่ราคาน้ำมันลอนดอน ปิดบวก จากความกังวลทางอุปทานและความตึงเครียดในตะวันออกกลาง
สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกันยายน ลดลง 14 เซนต์ ปิดที่ 92.73 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 62 เซนต์ ปิดที่ 113.60 ดอลลาร์ต่อบาร์เรล สูงสุดนับตั้งแต่ต้นเดือนพฤษภาคม
นักวิเคราะห์ระบุว่าราคาน้ำมันตลาดลอนดอนขยับขึ้น จากความกังวลต่ออุปทานตึงตัวจากปัญหาการผลิตในทะเลเหนือ เช่นเดียวกับความตังเครียดในตะวันออกกลางต่อกรณีอิสราเอลอาจลงมือโจมตีอิหร่านโดยฝ่ายเดียว
ด้าน ตลาดหุ้นสหรัฐปรับตัวกระจัดกระจายในกรอบแคบ หลังข้อมูลล่าสุดชี้ว่าภาวะเศรษฐกิจโลกชะลอตัวได้ลุกลามไปถึงประเทศญี่ปุ่นแล้ว
ปิดการซื้อขายตลาดหุ้นสหรัฐ ดัชนีปรับตัวกระจัดกระจายท่ามกลางการซื้อขายไม่มากนัก นักลงทุนผิดหวังข้อมูลของรัฐบาลญี่ปุ่นที่ระบุเศรษฐกิจไตรมาส 2 ของปีนี้ ขยายตัวร้อยละ 0.3 จากไตรมาสก่อนหน้า ขณะที่การขยายตัวเฉลี่ยทั้งปีอยู่ที่ร้อยละ 1.4 ต่ำกว่าที่คาดไว้มาก เป็นผลจากการส่งออกที่ชะลอตัวเพราะความต้องการของตลาดโลกซบเซา ขณะที่ก่อนหน้านี้ จีนก็รายงานข้อมูลน่าผิดหวังในภาคการส่งออกและค้าปลีกมาแล้ว ทำให้หลังปิดตลาด ดัชนีดาวโจนส์ ปิดที่ 13,169.43 จุด ลดลง 38.52 จุด หรือ 0.29% ดัชนีแนสแดค ปิดที่ 3,022.52 จุด เพิ่มขึ้น 1.66 จุด หรือ 0.05% และดัชนีเอสแอนด์พี ปิดที่ 1,404.11 จุด ลดลง 1.76 จุด หรือ 0.13%
ตลาดหุ้นสำคัญของยุโรป ดัชนี FTSE 100 ปิดที่ 5,831.88 จุด ลดลง 15.23 จุด หรือ 0.26% ดัชนี DAX ตลาดแฟรงก์เฟิร์ต ปิดที่ 6,909.68 จุด ลดลง 34.88 จุด หรือ 0.50% ดัชนี CAC 40 ตลาดปารีส ปิดที่ 3,426.41 จุด ลดลง 9.21 จุด หรือ 0.27% 
ปัจจัยดังกล่าวประกอบกับจีนและชาติอื่นๆในเอเชีย ก็ส่งสัญญาณถึงความอ่อนแอทางเศรษฐกจก็ฉุดให้ราคาทองคำตลาดโคเม็กซ์ของสหรัฐฯดิ่งลงถึง 10.20 ดอลลาร์ ปิดที่ 1,612.60 ดอลลาร์ต่อออนซ์ เนื่องจากภูมิภาคเอเชีย-แปซิฟิก ถูกมองว่าเป็นตัวสนับสนุนเศรษฐกิจโลกในยามที่เศรษฐกิจสหรัฐฯและยุโรป เริ่มชะลอตัวเช่นนี้